สรุปภาวะตลาดต่างประเทศ ประจำวันที่ 21 ม.ค. 2565
สรุปภาวะตลาดต่างประเทศ ประจำวันที่ 21 ม.ค. 2565
24 ม.ค. 2565

ดัชนีดาวโจนส์ตลาดหุ้นนิวยอร์กปิดร่วงลงกว่า 400 จุดในวันศุกร์ (21 ม.ค.) โดยถูกกดดันจากหุ้นเน็ตฟลิกซ์ซึ่งดิ่งลงอย่างหนักหลังเปิดเผยผลประกอบการที่อ่อนแอ ขณะที่ดัชนี S&amp;P500 และดัชนี Nasdaq ร่วงลงรายสัปดาห์มากที่สุดเมื่อคิดเป็นเปอร์เซ็นต์นับตั้งแต่โรคโควิด-19 เริ่มแพร่ระบาดในเดือนมี.ค. 2563
ดัชนีเฉลี่ยอุตสาหกรรมดาวโจนส์ปิดที่ 34,265.37 จุด ร่วงลง 450.02 จุด หรือ -1.30%, ดัชนี S&amp;P500 ปิดที่ 4,397.94 จุด ร่วงลง 84.79 จุด หรือ -1.89% และดัชนี Nasdaq ปิดที่ 13,768.92 จุด ร่วงลง 385.10 จุด หรือ -2.72%
ตลาดหุ้นยุโรปปิดร่วงลงอย่างหนักในวันศุกร์ (21 ม.ค.) โดยปรับตัวลงตามตลาดสินทรัพย์เสี่ยงทั่วโลก ท่ามกลางความวิตกเกี่ยวกับการปรับขึ้นอัตราดอกเบี้ยของธนาคารกลางต่าง ๆ ในปีนี้ และการเปิดเผยข้อมูลเศรษฐกิจที่อ่อนแอ
ดัชนี Stoxx Europe 600 ปิดที่ 474.44 จุด ลดลง 8.91 จุด หรือ -1.84%
ดัชนี CAC-40 ตลาดหุ้นฝรั่งเศสปิดที่ 7,068.59 จุด ลดลง 125.57 จุด หรือ -1.75%, ดัชนี DAX ตลาดหุ้นเยอรมนีปิดที่ 15,603.88 จุด ลดลง 308.45 จุด หรือ -1.94% และดัชนี FTSE 100 ตลาดหุ้นลอนดอนปิดที่ 7,494.13 จุด ลดลง 90.88 จุด หรือ -1.20%
ตลาดหุ้นลอนดอนปิดลบในวันศุกร์ (21 ม.ค.) โดยถูกกดดันจากหุ้นกลุ่มธนาคารและกลุ่มเหมืองแร่ที่ปรับตัวลง ขณะที่หุ้นกลุ่มพลังงานลดลงตามราคาน้ำมันดิบ
ดัชนี FTSE 100 ตลาดหุ้นลอนดอนปิดที่ 7,494.13 จุด ลดลง 90.88 จุด หรือ -1.20%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบในวันศุกร์ (21 ม.ค.) เนื่องจากนักลงทุนเทขายสัญญาน้ำมันดิบออกมา ท่ามกลางบรรยากาศการซื้อขายที่เป็นไปอย่างซบเซา หลังจากการเปิดเผยข้อมูลสต็อกน้ำมันดิบของสหรัฐที่เพิ่มขึ้นเกินคาด และตลาดหุ้นร่วงลงอย่างหนัก
ทั้งนี้ สัญญาน้ำมันดิบ WTI ส่งมอบเดือนมี.ค. ลดลง 41 เซนต์ หรือ 0.5% ปิดที่ 85.14 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมี.ค. ลดลง 49 เซนต์ หรือ 0.6% ปิดที่ 87.89 ดอลลาร์/บาร์เรล
สัญญาทองคำตลาดนิวยอร์กปิดลดลงในวันศุกร์ (21 ม.ค.) โดยถูกกดดันจากแรงเทขายทำกำไรของกลุ่มนักลงทุนสถาบัน หลังจากราคาพุ่งขึ้นแตะระดับสูงสุดในรอบ 2 เดือนในช่วงต้นสัปดาห์นี้
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. ลดลง 10.8 ดอลลาร์ หรือ 0.59% ปิดที่ 1,831.8 ดอลลาร์/ออนซ์ แต่ปรับตัวขึ้น 0.8% ในรอบสัปดาห์นี้ โดยเพิ่มขึ้นเป็นสัปดาห์ที่ 2 ติดต่อกัน
สัญญาโลหะเงินส่งมอบเดือนมี.ค. ลดลง 39.6 เซนต์ หรือ 1.6% ปิดที่ 24.32 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 15.7 ดอลลาร์ หรือ 1.49% ปิดที่ 1,035.1 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 30.60 ดอลลาร์ หรือ 1.5% ปิดที่ 2,104.30 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลักในการซื้อขายที่ตลาดปริวรรตเงินตรานิวยอร์กในวันศุกร์ (21 ม.ค.) หลังจากอัตราผลตอบแทนพันธบัตรสหรัฐปรับตัวลง ขณะที่นักลงทุนมุ่งความสนใจไปที่การประชุมของธนาคารกลางสหรัฐ (เฟด) ในสัปดาห์หน้า
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.08% แตะที่ 95.6450